‘Almal in SA se erfenis moet gerespekteer word’ | Maroela Media
‘Almal in SA se erfenis moet gerespekteer word’
Suid-Afrika is in ŉ unieke posisie wat erfenis betref, juis vanweë sy groot verskeidenheid mense, kulture en tale. Dit word goed uitgebeeld deur die feit dat die land 11 amptelike tale het.
Dr. Pieter Groenewald, VF Plus-leier, meen saam met hierdie ryke erfenis kom ook groot uitdagings aan die gemeenskappe van die land om mekaar se verskille, en veral hul kultuurverskille, te respekteer, asook vir die regering om hieraan erkenning te gee.
“In ŉ diverse samelewing soos in Suid-Afrika is dit belangrik dat mense van die onderskeie kultuurgroepe erkenning gee aan ander se nalatenskap en gebruike. Een groep moenie probeer om sy eie gebruike en standpunte op ŉ ander af te dwing nie.”
Die doel en betekenis van Erfenisdag is juis om die klem te laat val op hierdie verskeidenheid kulture en erkenning te gee aan elkeen om sodoende nasiebou te bevorder, meen Groenewald.
“Onder ŉ ANC-regering gebeur dit ongelukkig nie. Daar is ŉ groot aanslag teen Afrikaans wat nie net die taal van die Afrikaner is nie, maar ook van die meerderheid bruin mense en sowat 800 000 swart mense.
“Taal is ŉ belangrike aspek van erfenis en definieer ŉ volk tot groot mate. Dit is ŉ samebindende faktor vir mense wat in hul eie moedertaal bid, werk en sosiaal verkeer. Moedertaal is die gom wat ŉ gemeenskap aan mekaar bind.”
Volgens Groenewald lewer die ANC-regering net ŉ lippediens aangaande respek vir die onderskeie kulture en oor die belangrikheid van Erfenisdag aangesien dit in die praktyk nie nagekom word nie.
“Die Afrikaner het deur die geskiedenis heen bewys hy het altyd ŉ groot bydrae gelewer in die opbou van die land en is steeds bereid om hierdie erfenis voort te sit.
“Die regering moet nogtans daarvan kennis neem dat die Afrikaner sal opstaan vir sy regte soos die handhawing van sy taal by onder meer universiteite waar Afrikaanssprekers die volste reg het om universiteite van hul taal te hê.
“Hierdie aanspraak moet erken word, want dit is geldig. Dit sal ŉ groot bydrae lewer tot nasiebou in Suid-Afrika.”
Erfenisdag In die nuus VF Plus
Wie Pieter hier is is baie waar. Die anc is alewig besig om dit wat nie jou eie is op jou af te dwing. Soos bv engels. Dit is van die groot leuns wat versprei word dat engels jou n toekoms gee. Baie eerste wêreld lande se mense kan bitter min of geen engels praat en hulle is ons ver vooruit. Vermoed dié afdwing het iets te doen met die anc se sosialistiese uitkyk.
Ek stem saam en glo as julle die regering druk hulle diskriminerende wette sal moet skrap wat hulle gebruik om wit mense te onderdruk gebaseer net op velkleur of alternatief ons n onafhanklike staat te gee vir selfbeskikking gebaseer op die europese unie.
Een 100% korrek. Ongelukkig is sekere woorde onbekend regdeur die reenboognasie soos : Respek, Integriteit, Empatie, Aanspreeklikheid ens….
Erfenisdag – wat presies het Afrikaans sprekendes ge-erf? Ons het ander nasies mede-erfgename in 1994 gemaak van ‘n pragtige land waarvoor hulle feitlik niks bygedra het nie. Erfgoed is swerfgoed. Nou het almal niks!